পুজোর মুখে বোনাস না পেয়ে ক্ষুব্ধ চা-শ্রমিকরা

আলিপুরদুয়ার: পুজোর সময় বন্ধ হল চিঞ্চুলা চা বাগান, সমস্যায় বাগানের ১৩৪৭ শ্রমিক। সূত্রের খবর, বৃহস্পতিবার সন্ধ্যায় বাগান ছেড়ে চলে যায় মালিকপক্ষ। বোনাস না দিয়ে বাগান কতৃপক্ষ বাগান ছেড়ে চলে গিয়েছে বলে অভিযোগ শ্রমিকদের। এই অবস্থায় পুজোর সময় দিশেহারা শ্রমিকরা। এদিন সকালে শ্রমিকরা বাগানে ফ্যাক্টরি সামনে জমায়েত হয়ে ক্ষোভ প্রকাশ করে।

জানা গিয়েছে, বৃহস্পতিবার ও আর শুক্রবার ছিল বোনাস প্রদানের কথা। কিন্তু শ্রমিকদের সেই বোনাস না দিয়েই বাগান ছেড়ে চলে যায় মালিক। যদিও, এখনও পর্যন্ত বাগান বন্ধের নোটিস দেয়নি বাগান কতৃপক্ষ। তবে, শনিবার সকাল থেকেও বাগানের সামনে বিক্ষোভ দেখাচ্ছেন শ্রমিকরা। এবার তারা পথে নামবে বলে হুশিয়ারি দিয়েছেন।

আরও পড়ুন: ধর্ষণ কাণ্ডে নাম জড়ানো নিয়ে বিস্ফোরক প্রাক্তন মন্ত্রীপুত্র বোধিসত্ত্ব

উল্লেখ্য, গত এক সপ্তাহ ধরে ২০ শতাংশ বোনাসের দাবিতে বিক্ষোভ চালাচ্ছিল শ্রমিকেরা। এরপর গত বৃহস্পতিবার বাগান কতৃপক্ষের তরফে ১৭ শতাংশ ও পুজোর পরে বাকি ৩ শতাংশ বোনাস দেওয়ার কথা বলা হয়। যদিও, তাও দেওয়া হয়নি, তার আগেই বাগান ছেড়ে চলে গিয়েছে মালিক কতৃপক্ষ। শ্রমিকরা জানান পূজার মুখে আমাদের অন্ধকারে রেখে পালিয়েছে মালিকপক্ষ। মুখ্যমন্ত্রীর ঘোষণা ও এগ্রিমেন্ট করার সত্ত্বেও মালিক পক্ষ এই ধরনের কাজ করছে।